དེ་བས་ཧང་བསངས་དགོས་པ་ཞིག་ལ།རྒྱ་ནག་དབུས་འཐབ་ཕྱོགས་གཅིག་གྱུར་ཁང་གི་རྒྱུན་ལས་པུའུ་ཀྲང་གཞོན་པ་ཀྲུའུ་ཝེ་ཆོན་གྱིས་འཛེམས་བག་མེད་པར་བོད་འདི་ཤང་ཀང་དང་ཨའོ་མན་གྱི་གནས་ཚུལ་དང་རྦད་དེ་མི་འདྲ་བ་དང་བདག་དབང་སྤྱོད་རྒྱུ་སླར་གསོ་བྱ་རྒྱུའི་གནད་དོན་མེད་ལ་སྤྱི་ཚོགས་ཀྱི་ལམ་ལུགས་གཞན་པ་ཞིག་ལག་ལེན་བསྟར་རྒྱུའི་གནད་དོན་ཡང་མེད་པས་རྒྱལ་ཁབ་གཅིག་ལ་ལམ་ལུགས་གཉིས་དང༌།ཤང་ཀང་བས་ཤང་ཀང་སྐྱོང་བ་ཨའོ་མན་བས་ཨའོ་མན་སྐྱོང་བ་ཚད་མཐོའི་རང་སྐྱོང་བཅས་ཀྱི་དཔེ་དབྱིབས་སྤྱོད་མི་རུང་བ་སྨོས་མེད་ཡིན།བཤད་འདུག་རྒྱ་ནག་གཞུང་གི་ལྟ་ཚུལ་དེས།མི་སེར་སྤེལ་ཡུལ་གྱི་དབང་བསྒྱུར་འོག་མི་རིགས་དབྱེ་འབྱེད་ཀྱི་སྲིད་བྱུས་ལག་ལེན་བསྟར་གྱི་ཡོད་པ་དམར་རྗེན་དུ་ཐོན་ཡོད།རྒྱ་མི་རིགས་ཀྱིས་ཤང་ཀང་བས་ཤང་ཀང་སྐྱོང་བ་ཨའོ་མན་བས་ཨའོ་མན་སྐྱོང་བའི་ཚད་མཐོའི་རང་སྐྱོང་ལག་བསྟར་བྱེད་ཆོག་ཀྱང༌།བོད་མི་རིགས་ཀྱིས་རྒྱ་ནག་གི་རྩ་ཁྲིམས་དང་མི་རིགས་རང་སྐྱོང་གི་བཅའ་ཡིག་སོགས་ཁྲིམས་ལུགས་ཀྱི་གཏན་འབེབས་བྱས་པའི་རང་སྐྱོང་ཐོབ་ཐང་ལོངས་སྤྱོད་བྱེད་མ་ཆོག་པར་གཞན་གྱིས་རང་སྣང་གང་ཤར་གྱི་མནར་གཅོད་གཏོང་བའི་མི་སེར་གཉིས་པ་ཞིག་ལ་གྱུར་བ་དེ་ད་ལྟའི་དངོས་ཡོད་གནས་སྟངས་ཤིག་མ་ཡིན་ནམ།